《郑德言亲睹洛伽观音相遂依所见绘画朝夕严奉且求赞语敬题其旁》
宋代·郑清之

具足圆通性，一念本昭彻。佛我与信心，是三无差别。

凡人未见与，如渴以河说。佛身忽现前，如水印秋月。

心精自开遮，见根匪优劣。念中有大士，珠璎百宝结。

补陀洛伽相，在在犹日揭。是名为正观，倒想作奇绝。

稽首圆通尊，兹念无起灭。非相亦非念，不盈复不阙。

唯然观自在，无眼耳鼻舌。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。